UREDBA KOMISIJE (EU) 2021/663

оd 22. travnja 2021.

o izmjeni priloga III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za klordekon u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) zajedno s člankom 16. stavkom 1. točkom (a),

budući da:

(1) Maksimalne razine ostataka (MRO) za klordekon utvrđene su u Prilogu III. Uredbi (EZ) br. 396/2005.

(2) Uredbom (EZ) br. 850/2004 Europskog parlamenta i Vijeća (2) zabranjeno je stavljanje na tržište i uporaba sredstava za zaštitu bilja koja sadržavaju klordekon. Ostaci klordekona posljedica su onečišćenja tla zbog uporabe tog postojanog spoja u prošlosti.

(3) Francuska nadležna tijela 12. srpnja 2019. obavijestila su Komisiju o dvjema hitnim mjerama (3) (4) koje su poduzete na nacionalnoj razini u skladu s člankom 54. Uredbe (EZ) br. 178/2002 Europskog parlamenta i Vijeća (5). Na temelju mišljenjâ (6) (7) Francuske agencije za zdravu i sigurnu hranu, okoliš i radnu sredinu (ANSES) Francuska je za klordekon u proizvodima od goveda, ovaca, koza, svinja i peradi utvrdila nacionalne MRO-e koji su niži od MRO-a trenutačno primjenjivih na temelju Uredbe (EZ) br. 396/2005 kako bi osigurala zaštitu potrošača u Guadeloupeu i Martiniqueu.

(4) Komisija je od Europske agencije za sigurnost hrane („Agencija”) zatražila da provede ocjenu izloženosti potrošača u pogledu MRO-o koje je ANSES preporučio za klordekon u proizvodima životinjskog podrijetla.

(5) Agencija je u skladu s člankom 43. Uredbe (EZ) br. 396/2005 dostavila znanstvenu izjavu za klordekon u određenim proizvodima životinjskog podrijetla (8). U toj je izjavi Agencija zaključila da su MRO-i predloženi u mišljenjima ANSES-a za proizvode životinjskog podrijetla, zaokruženi u skladu sa smjernicama Organizacije za gospodarsku suradnju i razvoj (OECD) o izračunu MRO-a, prihvatljivi iz perspektive sigurnosti potrošača. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tijekom cijelog životnog vijeka ni pri kratkoročnom izlaganju zbog konzumiranja velike količine relevantnih proizvoda. MRO-e za klordekon trebalo bi utvrditi kao privremene u Prilogu III. Uredbi (EZ) br. 396/2005. Ti će se MRO-i preispitati, a pri preispitivanju će se u obzir uzeti informacije koje budu dostupne unutar deset godina od objave ove Uredbe.

(6) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir.

(7) Uredbu (EZ) br. 396/2005 trebalo bi stoga na odgovarajući način izmijeniti.

(8) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(9) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog III. Uredbi (EZ) br. 396/2005 mijenja se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 13. studenoga 2021.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 22. travnja 2021. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Uredba (EZ) br. 850/2004 Europskog parlamenta i Vijeća od 29. travnja 2004. o postojanim organskim onečišćujućim tvarima i izmjeni Direktive 79/117/EEZ (SL L 158, 30.4.2004., str. 7.).

(3) Arrêté du 25 janvier 2019 modifiant l’arrêté du 30 juin 2008 relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR: AGRG1901040 A).

(4) Arrêté du 23 mai 2019 modifiant l’arrêté du 25 janvier 2019 relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR: AGRG1913466 A).

(5) Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

(6) Note d’appui scientifique et technique de l’Agence nationale de sécurité sanitaire de l’alimentation, de l’environnement et du travail relative à la fixation d’une limite maximale de résidus de chlordécone dans la graisse pour les denrées carnées (2018-SA-0202).

(7) Avis de l’Agence nationale de sécurité sanitaire de l’alimentation, de l’environnement et du travail relatif à la fixation d’une limite maximale de résidus de chlordécone dans les muscles et dans la graisse pour les denrées carnées (2018-SA-0265).

(8) Statement on the dietary exposure assessment for the temporary maximum residue levels for chlordecone in certain products of animal origin (Izjava o ocjeni izloženosti putem hrane za privremene maksimalne razine ostataka za klordekon u određenim proizvodima životinjskog podrijetla). EFSA Journal 2020.;18(3):6052.